โฆษก ศบค. แนะนำคนไทยในต่างประเทศ ยังไม่ควรเดินทางระยะนี้ หวั่นอาจมีภาวะเสี่ยงติดเชื้อระหว่างเดินทางได้
โฆษก ศบค. แนะนำคนไทยในต่างประเทศ ยังไม่ควรเดินทางระยะนี้ หวั่นอาจมีภาวะเสี่ยงติดเชื้อระหว่างเดินทางได้ นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงกรณีคนไทยในต่างประเทศ ที่ต้องการกลับไทย แต่ตกค้างอยู่ต่างประเทศว่ารัฐบาลมีมาตรการรองรับการเดินทางกลับ โดยเฉพาะในส่วนที่แจ้งความประสงค์ไว้ก่อนหน้านี้ แต่หากยังไม่ได้เดินทาง ขอแนะนำให้อยู่ในที่ตั้งจะปลอดภัยกว่า เนื่องจากหากเดินทางอาจมีภาวะเสี่ยงติดเชื้อโควิด-19 ระหว่างเดินทางได้ ซึ่งยืนยันกระทรวงการต่างประเทศจะดูแลคนไทยในต่างประเทศอย่างดีที่สุดส่วนกรณีมีกระแสข่าวพนักงานขนส่งเวชภัณฑ์ ถูกจับฐานละเมิดเคอร์ฟิว หลังกลับจากส่งเวชภัณฑ์ ที่จังหวัดแม่ฮ่องสอน แล้วตีรถเปล่ากลับที่พัก ทั้งที่มีใบอนุญาตยกเว้นนั้น โฆษก ศบค.ระบุว่า หากอยู่ในเกณฑ์อาชีพที่ได้รับการยกเว้น สามารถชี้แจงต่อเจ้าหน้าที่เพื่อขอให้ผ่อนปรนได้ ซึ่งจะมีการประกาศเพิ่มอาชีพที่ได้รับการยกเว้นอีกประมาณ 30 อาชีพ แต่หากไม่ได้อยู่ในเกณฑ์ยกเว้น ก็ขอให้ปฏิบัติตามข้อกำหนดอย่างเคร่งครัด ทั้งนี้หากเจ้าหน้าที่ระบุว่าเอกสารรับรองจากบริษัทไม่เพียงพอให้ได้รับการผ่อนปรน ก็แนะนำว่าทุกครั้งก่อนเดินทางให้สอบถามเจ้าหน้าที่ในพื้นที่นั้นๆ ว่ามีข้อกำหนดอย่างไรบ้าง และต้องใช้เอกสารใดบ้าง เพื่อความชัดเจน โดยให้ยึดประกาศที่เข้มงวดกว่าเป็นหลักในการปฏิบัติเสมอ จะได้ปฏิบัติได้อย่างถูกต้อง ไม่เกิดความผิดพลาดโฆษก ศบค.ยืนยันว่า ยาสำหรับรักษาโควิด-19 มีเพียงพอ ขณะนี้มีสำรองอยู่ 1 แสน 4 หมื่นเม็ด ส่วนกรณีที่ประชาชนสอบถามมาว่าหน้ากาก N95 สามารถนำมาใช้ซ้ำ หรือรียูสได้หรือไม่นั้น ย้ำว่า หน้ากาก N95 เหมาะสำหรับแพทย์และบุคลากรทางการแพทย์เท่านั้น ประชาชนทั้วไปสามารถใช้หน้ากากอนามัยทางการแพทย์ หรือหน้ากากผ้าจะเหมาะสมกว่าทั้งนี้ยังไม่มีรายงานยืนยันอย่างชัดเจนว่า เชื้อไวรัสโคโรนา 2019 จะแพร่ระบาดในฤดูฝนมากกว่าฤดูร้อนหรือไม่ โดยกระทรวงสาธารณสุขจะวิเคราะห์สถานการณ์เป็นรายวัน